  Виталий Пронин Синтэмъёслэн элькун библиотеказылы туэ тырмиз 50 ар. Та дыр куспын трос азинсконъёс, вормонъёс вал. Адӟисьтэм адямиослы дуннее сюрес усьтэмзэс дунъяса, туэ та библиотекаын ужасьёс пусъемын Удмурт Республикалэн кун премиеныз. Азинсконъёссы пумысен кенешиськом Синтэмъёслэн элькун библиотекаенызы кивалтӥсен Татьяна Тенсинаен.- Татьяна Владимировна, республикалэн вылӥ наградаез огшоры ужъёс понна уг сётӥськы. Мар сокем дунъямонэз тӥляд библиотекадылэн ужаз?- Кун премия сётэмын творчествоя группамылы, коллективысьтымы азьмынӥсь ужасьёслы, синтэмъёс но ляб адӟисьёс понна удмурт кылъя но шаерез тодонъя нимысьтыз литература кылдытон бордын ужамзы понна. Ваньзы соос кызь арлэсь кема тыршо ни та библиотекаын.Кивалтэ творчествоя группаен адӟисьтэм мурт Владимир Коковин, республикаысьтымы культура удысысь дано ужась. Куараё но киын лыдӟоно, озьы ик бадӟым шрифтэн книгаос кылдытон бордын соин ӵош ужало Татьяна Дмитриева, Елена Морилова, Любовь Малафеева, Ирина Шутова. Та адямиос сюлмаськемен ик шуге-леке шедемъёс шаермы сярысь асьсэлы кулэ ивортонъёс, пӧртэм литература шедьто, со пӧлын удмурт кылын потэмъёссэ.- Мар бордысен кутскиз таӵе уж борды басьтӥськон?- Библиотекаын ужасьёслэн адямиослы юрттон мылкыдзы бордысь. Ми ӟеч кусып возиськом республикаысьтымы Синтэмъёслэн огазеяськонэнызы, кулэяськонъёссы пумысен лыдӟисьёсынымы кенешиськом. Удмурт кылын книгаос поттон борды соослэн ӵектонъёссыя басьтӥським. Та уж Брайльлэн шрифтэзъя 2000-тӥ арысен радъямын ни.Синтэмъёслы книга поттӥсь Москваысь издательствоос краеведениея но удмурт кылъя литература дасянэн уз выре. Озьы библиотекаысь творчествоя группамы басьтӥськиз Брайльлэн шрифтэзъя удмурт алфавит кылдытон борды. Пыкъяськыны номыр борды вал, таӵе уж радъямтэ угось. Россиын ми куинетӥосыз луимы выжы калыклэн кылызъя книга поттӥсьёс. Талэсь азьло Татарстанын но Башкортостанын гинэ анай кылын книгаос дасяло вал, адӟисьтэмъёс али Якутиын но ас кылынызы лыдӟиськыны быгато ни.- Паймоно кадь, тросэз таза адямиос ас кылзылэсь палэнско. Нош адӟисьтэмъёс пӧлын удмурт кылын лыдӟиськыны мылкыд карисьёс трос-а люкасько?- Ваньзэ верано ке, лыдӟисьёсмы 3 сюрс но ӝыны пала люкасько. Удмурт кылын книгалы кулэяськисез трос ӧвӧл бен. Но ми басьтӥськимы нылпиослы дышетон книга поттон борды но. Табере Римма Даниловалэсь «Букварьзэ» киын но лыдӟыны луэ ни. Пиналъёслы пичиысен ик вордскем кылзэс гажан но дышетон мылкыд пыӵатыны луонлык вань. Лыдӟисьёслэн куронъёссыя поттӥмы «Русско-удмуртский разговорник», «Молитвослов». Удмурт кылын дасям мукет но лыдӟоно литературамы вань.Вазиськонъёс дорамы шаерысьтымы гинэ уг вуо, Киров улосын, Татарстанын, Башкортостанын улӥсь удмуртъёс но кулэясько таӵе литературалы. Ижевсклэн палэназ книгаосты,  кассетаосты, дискъёсты почтаен келяськом, нош татысьёсызлы библиотекаын ужасьёс доразы вутто.Пусйыны кулэ созэ но. Адӟисьтэмъёсын ужанъя библиотекаямы вань пӧртэм пособиос. Берло дыре ог-огмес туж валаса ужаськом ёросъёсысь библиотекаосын, отысь ик кулэ литература но шедьтыны луоз. Библиотекарьёс понна семинаръёс радъямын, озьы соос валаса юрттӥсько синтэмъёслы. Таос пыр ик куинетӥ арзэ орчытӥськом ни адӟисьтэм пиналъёс пӧлын ас киын книга яке киужъёс лэсьтонъя конкурсъёс.Библиотекаямы нимысьтыз эскериськом, кыӵе литературатураез азьланяз поттомы. Берлояз сыӵе кенешонамы пыриськиз республикаысьтымы нациосын ужан политикая министрлэн нырысетӥ воштӥсез Лариса Буранова, озьы ик шаерысьтымы Синтэмъёслэн огазеяськонзылэн кивалтӥсез но Глазовысь, Ижевскысь синтэмъёслэн ёрос ёзъёссылэн кивалтӥсьёссы.Азьланьтыны чакласьком адӟисьтэмъёслэн кылбуръёсынызы книга поттонэз, тодматомы соослэн шаермылэсь улон-вылонзэ азинтонын вормонъёсынызы. Озьы ик ужаломы «Удмуртика - золотая коллекция» серимес поттон бордын. Вуоно арын лыдӟисьёсмес тодматыны малпаськомы туала писательёслэн ужъёсынызы.- Татьяна Владимировна, юрттэт ӧз ке луы, библиотекалы ас понназ секыт луоз вань та ужъёсты вырӟытыны.- Милемлы котьку но юртто Удмуртилэн Президентэз, Правительство, Культурая, иворъёсъя но печатья министерство. 50 ар тырмонмылы 50 сюрс манет висъязы лазер принтер басьтыны. Александр Волков юрттэмъя поттӥмы инвалид нылпиослэн кылбуръёсынызы «Мир един для всех» бичет. Дасяз сое адӟисьтэм писатель Леонид Смелков. Киын лыдӟоноосыз дасесь ни, али ужаськом куараё книгаос бордын. Кылбуръёсты лыдӟо республикаысьтымы искусствоосъя школаысь нылпиос. Книгаен тодматскон ортчоз декабре. Азьланяз та бичетэз удмурт кылын но поттыны чакласьком.Библиотекамылы юртто благотворительной фондъёс но. «Благовест» фонд (кивалтӥсез Алексей Ломаев) туэ гужем нылпиослы праздник радъяны юрттӥз. Кусып возиськом М. Т. Калашников нимо фондэн (кивалтӥсез Елена Калашникова). Милям вазиськеммыя та фонд юрттӥз Москваысь «Логос» издательство пыр «АК-47 - оружие-легенда» книга но пыӵал тӥрлыкъёсъя альбом поттыны. Данъяськиськом «Православные храмы Удмуртии» книгаенымы но. Тазэ печатланы юрттӥз Серафим Саровскийлэн фондэз.Шуге-леке вуэм адямиослы юрттэт сётӥсьёслы ваньмызлы ик тау карем потэ. Шумпотымон, туннэ нуналэ инвалидъёс сярысь сюлмаськон йылэ. Шаерысьтымы адӟисьтэм адямиос тани куинетӥ арзэ быръёнъёсы пыриськыны быгато - соос понна дасямын нимаз бюллетеньёс.Лия Малых. Туспуктӥз Владимир Беломорских. Теги: Библиотека  